Document ID: 32012R1232

PADOMES REGULA (ES) Nr. 1232/2012
(2012. gada 17. decembris),
ar kuru groza Regulu (ES) Nr. 1344/2011, ar ko atliek kopīgā muitas tarifa autonomos nodokļus konkrētiem lauksaimniecības, zvejniecības un rūpniecības produktiem
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Savienības interesēs ir pilnībā apturēt kopīgā muitas tarifa autonomo nodokļu piemērošanu konkrētiem jauniem produktiem, kuri patlaban nav uzskaitīti Padomes Regulas (ES) Nr. 1344/2011 (1) pielikumā.
(2)
Savienības interesēs vairs nav turpināt kopīgā muitas tarifa autonomo nodokļu piemērošanas apturēšanu 39 produktiem, kuri patlaban ir uzskaitīti Padomes Regulas (ES) Nr. 1344/2011 pielikumā. Tāpēc minētie produkti būtu jāsvītro.
(3)
Lai ņemtu vērā produktu tehnisko attīstību un ekonomikas tendences tirgū, kā arī lai veiktu lingvistiskus pielāgojumus, Regulas (ES) Nr. 1344/2011 pielikumā ir jāmaina apraksts 56 produktiem, kuriem apturēta autonomo nodokļu piemērošana. Turklāt būtu jāmaina Taric kodi četriem produktiem. Turklāt tiek uzskatīts, ka trim produktiem vajadzīga dubulta klasifikācija, savukārt diviem produktiem vairākkārtēja klasifikācija vairs nav nepieciešama.
(4)
Tie produkti, kuriem apturēta autonomo nodokļu piemērošana un kuriem nepieciešamas tehniskas izmaiņas, būtu jāsvītro no Regulas (ES) Nr. 1344/2011 pielikumā ietvertā to produktu saraksta, kuriem apturēta autonomo nodokļu piemērošana, un tie būtu no jauna jāiekļauj minētajā sarakstā ar jaunu produkta aprakstu vai jauniem KN vai Taric kodiem.
(5)
Komisija ir pārskatījusi vairākus produktus saskaņā ar Regulas (ES) Nr. 1344/2011 2. panta 2. un 3. punktu. Savienības interesēs ir noteikt šiem produktiem jaunu obligātu pārskatīšanu. Tāpēc pārskatītie produkti būtu jāsvītro no Regulas (ES) Nr. 1344/2011 pielikumā ietvertā to produktu saraksta, kuriem apturēta autonomo nodokļu piemērošana, un tie būtu no jauna jāiekļauj minētajā sarakstā ar jaunu obligātas pārskatīšanas termiņu.
(6)
Ņemot vērā to, ka piemērošana apturēta uz laiku, šīs regulas I pielikumā iekļautie produkti, kuriem apturēta autonomo nodokļu piemērošana, būtu sistemātiski jāpārskata piecus gadus pēc apturēšanas piemērošanas vai atjaunošanas. Turklāt būtu jāgarantē iespēja jebkurā laikā konkrētiem produktiem pārtraukt nodokļa piemērošanas apturēšanu, balstoties uz Komisijas priekšlikumu, kas pamatojas uz pārskatu, kurš veikts pēc Komisijas ierosinājuma vai pēc vienas vai vairāku dalībvalstu pieprasījuma, pamatojoties uz faktu, ka piemērošanas apturēšana vairs nav Savienības interesēs vai ja iemesls ir produktu tehniskā attīstība, apstākļu izmaiņas vai ekonomiskās tendences tirgū.
(7)
Šajā regulā paredzētajai nodokļu piemērošanas apturēšanai jāstājas spēkā 2013. gada 1. janvārī, tādēļ šī regula būtu jāpiemēro no tās pašas dienas un tai būtu jāstājas spēkā nekavējoties pēc tās publicēšanas Eiropas Savienības Oficiālajā Vēstnesī,
IR PIEŅĒMUSI ŠO REGULU.
1. pants
Regulas (ES) Nr. 1344/2011 pielikumu groza šādi:
1)
iekļauj šīs regulas I pielikumā norādīto produktu rindas;
2)
svītro to produktu rindas, kuru KN un Taric kodi ir norādīti šīs regulas II pielikumā.
2. pants
Šī regula stājas spēkā dienā, kad tā publicēta Eiropas Savienības Oficiālajā Vēstnesī.
To piemēro no 2013. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 17. decembrī

Labels: 3
15
1
6